Det Europæiske Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om overtagelsestilbud"

(KOM(2002) 534 endelig - 2002/0240 (COD))

(2003/C 208/15)

Rådet for Den Europæiske Union besluttede den 5. november 2002 at anmode Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til Den Faglige Sektion for Den Økonomiske og Monetære Union og Økonomisk og Social Samhørighed, som udpegede Bryan Cassidy til ordfører. Sektionen vedtog sin udtalelse den 29. april 2003.

Det Europæiske Økonomiske og Sociale Udvalg vedtog på sin 399. plenarforsamling den 14. og 15. maj 2003, mødet den 14. maj, følgende udtalelse med 101 stemmer for, 8 imod og 17 hverken for eller imod.

1. Indledning

1.1. EØSU hilser Kommissionens seneste forslag velkomment som et yderligere skridt mod realisering af et indre marked. Europa-Parlamentet og Rådet opfordres til så hurtigt som muligt at vedtage Kommissionens forslag.

1.2. EØSU finder, at endemålet må være at eliminere alle hindringer for grænseoverskridende overtagelser i EU, at sikre ligebehandling af alle interessenter og at få afviklet alle forsvarsmekanismer.

1.3. Ifølge artikel 18 har Kommissionen 5 år regnet fra direktivets gennemførelse til at foreslå ændringer på baggrund af indhøstede erfaringer. EØSU håber, det dermed bliver muligt at afhjælpe nogle af manglerne i det foreliggende forslag.

1.4. EØSU håber, at artikel 4 kan opfylde sit formål, som er at modvirke, at der systematisk anlægges sager ved domstolene i forbindelse med overtagelsestilbud, og at afstedkomme, at medlemsstaterne sikrer gennemsigtighed i forbindelse med de kompetente myndigheders beslutningstagning, men det frygter, at de bestemmelser, der indføres i artikel 4 om tilsynsmyndigheder og lovvalg i forbindelse med overtagelsestilbud, er unødigt indviklede og skaber usikkerhed, og foreslår derfor, at de forenkles.

1.5. For at sikre fælles spilleregler anmoder EØSU Europa-Parlamentet og Rådet om at opstille en relativt snæver ramme for, hvilken procentdel af stemmerettighederne der giver kontrol og dermed udløser et obligatorisk overtagelsestilbud.

1.6. EØSU ser gerne en ny artikel 13 om rettidig og omfattende information og høring af arbejdstagernes repræsentanter og understreger, at god ledelsesskik kræver, at der samarbejdes med arbejdstagerne i både tilbudsgiver- og målselskab. Arbejdstagerne og deres repræsentanter bør ikke informeres senere end tilsynsmyndighederne, aktionærerne, medierne og andre interessenter, idet der må gælde lige regler for alle, og bestyrelsen eller direktionen i såvel tilbudsgiver- som målselskaber på den måde får mulighed for at overveje arbejdstagernes synspunkter.

1.7. Artikel 13 er et vigtigt bidrag til overvindelse af de bekymringer for arbejdstagernes beskyttelse, som tidligere er kommet til udtryk. Artikel 6, stk. 1 og 2, indeholder nyttige henvisninger til information, der skal videregives til arbejdstagernes repræsentanter, og EØSU ser gerne, at teksten mere udførligt giver udtryk for, hvor vigtigt det er at informere og høre arbejdstagerne.

1.8. EØSU opfordrer Europa-Parlamentet og Rådet til i direktivets artikel 11, stk. 4, at fastlægge et spillerum for kravet om kvalificeret flertal i forbindelse med ændring af et selskabs vedtægter.

1.9. EØSU har ikke foreslået ændringer i artikel 14 og 15, da vi mener at vide, at disse to artikler er blevet omarbejdet i Rådets arbejdsgrupper.

1.10. EØSU bemærker, at der i den seneste version af direktivforslaget intet siges om "fælles spilleregler" i forhold til ikke-medlemsstater, men understreger, at det er vigtigt at have fælles spilleregler inden for EU.

1.11. EØSU godkender Kommissionens tekst under forbehold af nedenstående ændringsforslag.

2. Særlige bemærkninger

2.1. Artikel 4, stk. 2, litra a)

2.1.1. Sætningen "hvis kapitalandelene i dette selskab er optaget til omsætning på et reguleret marked i den pågældende medlemsstat" udgår.

2.2. Artikel 5, stk. 3

2.2.1. Artiklen affattes således: "Den procentdel af stemmerettighederne, der >S>giver kontrol >/S>udløser en forpligtelse til at fremsætte et tilbud, jf. stk. 1, samt beregningsmåden herfor bestemmes af reglerne i den medlemsstat, hvor selskabet har sit vedtægtsmæssige hjemsted. Denne procentdel kan ikke være lavere end 30 % eller højere end 40 % af selskabets stemmerettigheder."

2.3. Artikel 5, stk. 5

2.3.1. Andet punktum affattes således: "Når den modydelse, tilbudsgiveren tilbyder, ikke består af likvide kapitalandele, som er optaget til omsætning på et reguleret marked, kan bør medlemsstaterne kræve, at denne modydelse skal omfatte en modydelse i form af kontanter, i det mindste som valgmulighed."

2.4. Artikel 5, stk. 6, og artikel 6, stk. 4

2.4.1. Disse stykker refererer til komitologien. Dette forekommer uforeneligt med direktivet, der fastlægger minimumskrav, hvis overholdelse medlemsstaterne skal sikre, om nødvendigt ved at vedtage ekstra og strengere bestemmelser (artikel 3, stk. 2).

2.4.2. Bestemmelserne om fastsættelse af prisen og om de betingelser, der er knyttet til tilbuddet, er vigtige regler, der skal fastlægges i selve direktivet.

2.4.3. EØSU ønsker artikel 5, stk. 6, og artikel 6, stk. 4, udeladt.

2.5. Artikel 9

2.5.1. Artikel 9, stk. 3

2.5.1.1. Der tilføjes følgende sætning: "Tilbagekøbsprogrammer, der blev indledt, før tilbuddet blev fremsat, betragtes som indgående i selskabets almindelige virksomhed."

2.5.2. Artikel 9, stk. 4

2.5.2.1. Varslet i forbindelse med indkaldelse til generalforsamlinger bør ændres fra to uger til tre uger.

2.5.3. Artikel 9, stk. 5

2.5.3.1. Målselskabets bestyrelse eller direktion skal, inden den tilkendegiver sin holdning til tilbuddet, konsultere de ansatte med henblik på at inkorporere deres synspunkter i dokumentet. Den sætning i artikel 9.5, der starter med "Samtidig meddeler målselskabets bestyrelse eller direktion ...", bør derfor ændres til: "Inden dokumentet færdiggøres, foretager målselskabets bestyrelse eller direktion en detaljeret og omfattende informering og høring af arbejdstagernes repræsentanter eller, i mangel heraf, af arbejdstagerne selv."

2.6. Artikel 10, stk. 1, 2 og 3

2.6.1. Bemærkninger til artikel 10, stk. 1 og 2

2.6.1.1. Denne artikel med overskriften Oplysning om selskaber i henhold til artikel 1, stk. 1 er vigtig og ligger fuldstændig på linje med Kommissionens generelle positive holdning til gennemsigtighed såvel på det finansielle område som i forbindelse med selskabsretten(1). Som en indledende bemærkning ønsker EØSU at henlede Kommissionens opmærksomhed på, at den bør koordinere sine forskellige initiativer på dette område.

2.6.1.2. Den foreslåede ordlyd er sådan, at der lægges samme vægt på oplysninger, som selskabet skal offentliggøre løbende eller regelmæssigt, og oplysninger, det skal offentliggøre, når der er fremsat tilbud, hvilket ikke er rimeligt.

2.6.1.3. Nogle af disse oplysninger er kun nyttige eller relevante i forbindelse med overtagelsestilbud; det gælder f.eks. "væsentlige aftaler, som selskabet har indgået, og som får virkning, ændres eller udløber, hvis kontrollen med selskabet ændres" (j). Sådanne aftaler er ofte fortrolige, og det kan være til skade for selskabet, hvis det skal offentliggøre dem som led i den løbende informationsvirksomhed.

2.6.1.4. Punkt g) omhandler aftaler mellem aktionærer. Det er klart, at et selskab kun kan informere om sådanne aftaler, hvis det er vidende om dem.

2.6.1.5. Ordlyden i litra k) er uklar. Der sigtes tilsyneladende til personlige aftaler om afskedigelsesgodtgørelse og ikke til kollektive aftaler. Hvis det er tilfældet, bør det fastslås, at de pågældende medarbejdere indgår i den øverste ledelse.

2.6.2. Ændringsforslag til artikel 10, stk. 1, 2 og 3

2.6.2.1. Sidst i artikel 10, stk. 1, litra g) tilføjes: "for så vidt selskabet er informeret om aftalerne".

2.6.2.2. I artikel 10, stk. 1, litra j) og k) tilføjes: "når der fremsættes overtagelsestilbud".

2.6.2.3. I artikel 10, stk. 1, litra k) erstattes "medarbejdere" med "medarbejdere, der indgår i den øverste ledelse".

2.6.2.4. I begyndelsen af artikel 10, stk. 2, formuleres således: "De i stk. 1 nævnte oplysninger - undtagen de, der er nævnt i litra j) og k) - ...." (resten uændret).

2.6.2.5. Ordlyden i artikel 10, stk. 3, er tvetydig, den er i modstrid med artikel 11, og den er uforenelig med selskabslovgivningen i visse medlemsstater.

2.6.2.6. Den forudsætter, at alle de punkter, der er nævnt i stk. 1, enten er "strukturelle aspekter" - et udtryk, der i øvrigt er for bredt til, at det bør anvendes, hvor konsekvenserne er så omfattende - eller forsvarsmekanismer, hvilket ikke er tilfældet.

2.6.2.7. Desuden er der en del af de punkter, der er nævnt i stk. 1, som ikke er generalforsamlingens eller aktionærernes ansvar, men hører under andre af selskabets organer, og det tilkommer ikke et direktiv om overtagelsestilbud at ændre selskabsretten. Dette er den væsentligste kritik, der fremføres af eksperter fra næsten alle medlemsstaterne i rapporten fra Ekspertgruppen på Højt Niveau om Selskabsret.

2.6.2.8. Generalforsamlingens godkendelse er irrelevant. En rapport fra ledelsen hvert andet år må være tilstrækkelig.

2.6.2.9. Artikel 10, stk. 3, formuleres således: "Ledelsen i selskaber, hvis værdipapirer er optaget til notering på et reguleret marked i en medlemsstat, forelægger mindst hvert andet år en rapport om de punkter, der er nævnt i stk. 1, for generalforsamlingen af aktionærer."

2.7. Artikel 11

2.7.1. Bemærkninger til artikel 11, stk. 1, 2 og 3

2.7.1.1. Denne artikel er yderst problematisk, idet den bestemmer, at ingen indskrænkninger i retten til overdragelse af kapitalandele, som er kontraktligt aftalt mellem målselskabet og indehaverne af kapitalandele i dette selskab eller mellem indehaverne af kapitalandele i målselskabet, kan gøres gældende over for tilbudsgiveren i tilbudsperioden, og at samtlige stemmeretsbegrænsninger ifølge kontraktlige aftaler mellem målselskabet og indehaverne af kapitalandele i dette selskab eller mellem indehaverne af kapitalandele i målselskabet ophører med at have virkning, når selskabets generalforsamling træffer beslutning om eventuelle forsvarsforanstaltninger. Sådanne aftaler er imidlertid omfattet af aftaleretten og selskabsretten.

2.7.1.2. Det er svært at forstå, hvordan aftaler mellem aktionærer, som hverken selskabet eller ledelsen er part i, kan udgøre et problem for et direktiv om overtagelsestilbud.

2.7.2. Ændringsforslag til artikel 11

2.7.2.1. Andet afsnit i stk. 2 og andet afsnit i stk. 3 udgår.

2.7.2.2. I artikel 11, stk. 4, andet afsnit, ændres varslet i forbindelse med indkaldelse til generalforsamlinger fra 2 uger til 3 uger.

2.8. Artikel 13

2.8.1. For at kunne præsentere et velfunderet tilbud og en velfunderet holdning til et tilbud må bestyrelsen eller direktionen for både det tilbudsgivende selskab og målselskabet konsultere deres ansatte. Sådanne høringer er ikke kun nødvendige, inden de første forslag forelægges, men også under hele overtagelsesprocessen. Vi foreslår derfor følgende ændrede ordlyd for artikel 13 i Kommissionens forslag, som i øvrigt indfører allerede eksisterende regler: "Bestyrelsen eller direktionen for det tilbudsgivende selskab og målselskabet skal foretage en detaljeret og omfattende informering og høring af arbejdstagernes repræsentanter eller, i mangel heraf, af arbejdstagerne selv, på alle overtagelsesprocessens stadier."

2.9. Artikel 17

2.9.1. Artiklens tekst erstattes af følgende: "Der nedsættes et kontaktudvalg med følgende opgaver: (a) at fremme harmoniseret anvendelse af direktivet via regelmæssige møder til løsning af praktiske problemer i forbindelse med gennemførelsen; (b) om nødvendigt at rådgive Kommissionen vedrørende ændringer af direktivet."

Bruxelles, den 14. maj 2003.

Roger Briesch

Formand for

Det Europæiske Økonomiske og Sociale Udvalg

(1) Se Rapport om spørgsmål i forbindelse med overtagelsestilbud (10.1.2002, s. 25) og Report on a Modern Regulatory Framework for Company Law i Europe (4.11.2002, s. 45 og 95), begge udarbejdet af Ekspertgruppen på Højt Niveau om Selskabsret, og Kommissionens forslag til Europa-Parlamentets og Rådets direktiv om det prospekt, der skal offentliggøres, når værdipapirer udbydes til offentligheden eller optages til omsætning (KOM(2001) 280 endelig).